CELEX: 32008D0466
Language: mt
Date: 2008-06-19 00:00:00
Title: 2008/466/KE: Deċiżjoni tal-Kummissjoni tad- 19 ta’ Ġunju 2008 dwar il-kontribuzzjoni finanzjarja mill-Komunità, għas-sena 2008, għal proġetti bi prova u azzjonijiet preparatorji fil-qasam tal-benesseri ta’ l-annimali

20.6.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 161/41
            
         DEĊIŻJONI TAL-KUMMISSJONI
   tad-19 ta’ Ġunju 2008
   dwar il-kontribuzzjoni finanzjarja mill-Komunità, għas-sena 2008, għal proġetti bi prova u azzjonijiet preparatorji fil-qasam tal-benesseri ta’ l-annimali
   (2008/466/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit generali tal-Komunitajiet Ewropej (1), u b’mod partikolari l-Artikolu 49(6), il-punti (a) u (b) tiegħu,
   Wara li kkunsidrat ir-Regolament (KE, Euratom) Nru 2342/2002 tal-Kummissjoni tat-23 ta’ Diċembru 2002 li jistipula regoli dettaljati għall-implimentazzjoni tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 90 tiegħu,
   Billi:
   
               (1)
            
            
               Din id-Deċiżjoni tikkostitwixxi deċiżjoni finanzjarja fis-sens ta’ l-Artikolu 75 tar-Regolament (KE, Euratom) Nru 1605/2002 u ta’ l-Artikolu 90 tar-Regolament (KE, Euratom) Nru 2342/2002.
            
         
               (2)
            
            
               Il-Pjan ta’ Azzjoni tal-Komunità dwar il-Protezzjoni u l-Benesseri ta’ l-Annimali 2006-2010 jidentifika bħala żona waħda ta’ azzjoni t-titjib ta’ l-istandards minimi attwali għall-protezzjoni u l-benesseri ta’ l-annimali skond evidenza xjentifika ġdida u valutazzjonijiet soċjo-ekonomiċi kif ukoll l-iżgurar ta’ infurzar effiċjenti (3).
            
         
               (3)
            
            
               Il-Parlament Ewropew alloka € 4 miljun fil-baġit Komunitarju 2008 għal azzjoni preparatorja dwar postijiet ta’ kontroll (siti tal-mistrieħ). In-netwerk attwali ta’ postijiet ta’ kontroll ma jilħaqx il-ħtiġijiet konkreti tat-trasportaturi minħabba li l-postijiet ta’ kontroll huma nieqsa f’ċerti siti u numru ta’ postijiet eżistenti ta’ kontroll huma ta’ standard fqir minkejja l-kontrolli uffiċjali.
            
         
               (4)
            
            
               Hemm ħtieġa li jiġu determinati, permezz ta’ konsultazzjoni mal-partijiet interessati u għarfien tekniku espert, kriterji ta’ kwalità għall-postijiet ta’ kontroll kif definiti fil-leġiżlazzjoni tal-Komunità u liema huma l-istrateġiji li jifirxu ma’ l-Ewropa kollha li għandhom jiġu żviluppati biex jittejjeb l-użu tagħhom mit-trasportaturi. Għandha titnieda azzjoni preparatorja inkluż il-bini jew ir-rinnovazzjoni ta’ postijiet ta’ kontroll ta’ standard għoli mill-inqas fi tliet Stati Membri li għandhom flussi sinifikanti tat-traffiku ta’ annimali.
            
         
               (5)
            
            
               Il-Parlament Ewropew alloka Eur 1 miljun fil-baġit Komunitarju 2008 għat-tnedija ta’ proġett bi prova sabiex jiġu żviluppati metodi mtejba tal-produzzjoni ta’ l-annimali u sabiex issir konċentrazzjoni fuq alternattivi għall-ħasi tal-ħnieżer u alternattivi għat-tneħħija tal-qrun tal-bovini.
            
         
               (6)
            
            
               F’dak li għandu x’jaqsam mal-ħasi tal-ħnieżer, dan il-proġett bi prova għandu jikkomplementa r-riċerka kontinwa dwar il-ħasi u jiffoka fuq il-konsegwenzi prattiċi billi jiżviluppa programm li jistabbilixxi metodu Ewropew armonizzat sabiex jiżvela l-karkassi li jarmu riħa sesswali fil-linja tat-tbiċċir f’kondizzjonijiet kummerċjali u l-kummerċjalizzazzjoni tal-laħam minn annimali mhux imsewwija. L-iżvilupp ta’ metodi bħal dawn għandu jħeġġeġ lir-raħħala sabiex irabbu annimali mhux imsewwija u jistabbilixxu data attendibbli u konsistenti għal żvilupp ulterjuri ta’ alternattivi differenti għal ħasi kirurġiku (b’mod partikolari l-“immunokastrazzjoni”). It-tieni parti ta’ l-istudju għandha tagħti ħarsa fil-fond lejn l-alternattivi għat-tneħħija tal-qrun tal-bovini.
            
         
               (7)
            
            
               Hemm proġett wieħed previst għat-twettiq ta’ l-azzjoni preparatorja u azzjoni waħda għall-proġett bi prova. Il-finanzjament ta’ dawn l-azzjonijiet għandu jkunu soġġett għal deċiżjoni unika.
            
         
               (8)
            
            
               Dawn l-azzjonijiet għandhom jiffurmaw parti mill-iżvilupp ulterjuri tal-leġiżlazzjoni Komunitarja tal-benesseri ta’ l-annimali u għandhom ukoll isostnu l-azzjonijiet identifikati fil-Pjan ta’ Azzjoni tal-Komunità dwar il-Protezzjoni u l-Benesseri ta’ l-Annimali 2006–2010 (4).
            
         IDDEĊIDIET KIF ĠEJ:
   Artikolu 1
   L-azzjoni preparatorja msemmija fl-Anness hija approvata u għandha tiġi ffinanzjata permezz tal-linja baġitarja 17 04 03 03 tal-baġit tal-Komunitajiet Ewropej għall-2008 sa mhux aktar minn EUR 4 000 000.
   Artikolu 2
   Il-proġett bi prova msemmi fl-Anness huwa approvat u għandu jiġi ffinanzjat permezz tal-linja baġitarja 17 01 04 06 tal-baġit tal-Komunitajiet Ewropej għall-2008 sa mhux aktar minn EUR 1 000 000.
   
      Magħmula fi Brussell, 19 ta’ Ġunju 2008.
      
         
            Għall-Kummissjoni
         
         Androulla VASSILIOU
         
            Membru tal-Kummissjoni
         
      
   
   
      (1)  ĠU L 248, 16.9.2002 p. 1. Ir-Regolament kif emendat l-aħħar bir-Regolament (KE) Nru 1527/2007 (ĠU L 343, 27.12.2007, p. 9).
   
      (2)  ĠU L 357, 31.12.2002, p. 1. Ir-Regolament kif emendat l-aħħar bir-Regolament (KE, Euratom) Nru 478/2007 (ĠU L 111, 28.4.2007, p. 13).
   
      (3)  http://ec.europa.eu/food/animal/welfare/com_action_plan230106_en.pdf
   
      (4)  Komunikazzjoni mill-Kummissjoni lill-Parlament Ewropew u lill-Kunsill dwar Pjan ta’ Azzjoni tal-Komunità dwar il-Protezzjoni u l-Benesseri ta’ l-Annimali 2006-2010, COM(2006) 13 finali.
   
      ANNESS
      
         
            Ambitu:
          Is-sigurtà ta’ l-ikel, is-saħħa u l-benesseri ta’ l-annimali u ż-żooteknika.
      I.   Azzjoni Preparatorja li taqa’ taħt il-linja baġitarja 17 04 03 03
      
         
            Il-bażi legali:
          L-Artikolu 49(6) il-punt (b) tar-Regolament tal-Kunsill (KE, Euratom) Nru 1605/2002.
      1.   Il-kriterji għall-applikanti
      L-applikazzjonijiet għandhom ikunu ristretti għall-organizzazzjonijiet immirati li ġejjin: konsorzju ta’ kollaboraturi bi sħab li jkopri mill-inqas
      
                  —
               
               
                  awtorità kompetenti waħda ta’ Stat Membru ta’ l-UE responsabbli mill-approvazzjoni ta’ postijiet ta’ kontroll skond ir-Regolament (KE) 1225/1997,
               
            
                  —
               
               
                  grupp wieħed ta’ riċerka speċjalizzat mill-inqas fix-xjenzi applikati tal-benesseri ta’ l-annimali tat-trobbija u
               
            
                  —
               
               
                  NGO internazzjonali waħda attiva fil-benesseri ta’ l-annimali mill-inqas fl-UE.
               
            2.   Il-kriterji ta’ l-għażla
      
                  —
               
               
                  Il-kapaċità finanzjarja ta’ l-applikant
                  L-applikanti jridu juru li għandhom il-kapaċità finanzjarja li jwettqu l-operat li jrid jiġi ffinanzjat.
                  L-applikanti jridu jagħtu evidenza tad-disponibilità tar-riżorsi proprji meħtieġa, sabiex jikkomplementaw il-kofinanzjament obbligat tal-Komunità.
               
            
                  —
               
               
                  Il-kapaċità teknika u professjonali ta’ l-applikant
                  L-applikanti jrid ikollhom il-kapaċità teknika u l-kapaċità professjonali li jwettqu l-azzjoni li trid tiġi ffinanzjata. Huma jridu jipprovdu evidenza ta’ l-għarfien u l-esperjenza tagħhom fil-qasam ta’ l-infrastruttura relatata ma’ l-annimali u l-operat ta’ trasport ta’ l-annimali. Huma għandhom jipprovdu ċertifikazzjoni u deskrizzjonijiet ta’ proġetti u attivitajiet imwettqa fl-aħħar tliet snin u aktar partikolarment ta’ proġetti relatati mal-materja relevanti. Iridu jipprovdu curriculum vitae ddettaljat ta’ kull membru tat-tim u juru l-kapaċitajiet ta’ ġestjoni tad-direttur tal-proġett, inkluż l-isfond ta’ edukazzjoni, il-lawreji u d-diplomi, l-esperjenza professjonali, ix-xogħol ta’ riċerka u l-pubblikazzjonijiet tiegħu jew tagħha.
                  L-applikanti jridu juru li awtoritajiet kompetenti nazzjonali fl-Istati Membri u l-organizzazzjonijiet li qed japplikaw għall-azzjoni ntrabtu ma’ l-għanijiet tal-proġett u jappoġġjaw il-prinċipju ta’ l-introduzzjoni ta’ skema ta’ ċertifikazzjoni għall-postijiet ta’ kontroll li għandha tiġi implimentata bl-azzjoni. Iridu jipprovdu evidenza tal-kuntatti u l-partijiet interessati li biħsiebhom jikkonsultaw, b’mod partikolari dwar ċertifikazzjoni, u li biħsiebhom jirfdu mir-riżorsi tagħhom fl-andament ta’ l-eżekuzzjoni ta’ l-azzjoni preparatorja.
               
            3.   Il-kriterji għall-għoti
      Għandhom japplikaw il-kriterji ġenerali ta’ għoti li ġejjin:
      
                  —
               
               
                  Is-solidità ta’ l-istrateġija (20 %)
               
            
                  —
               
               
                  L-organizzazzjoni tax-xogħol u l-grad ta’ involviment ta’ awtoritajiet/organizzazzjonijiet kompetenti fl-Istati Membri koperti b’din l-azzjoni (30 %)
               
            
                  —
               
               
                  L-interess tal-proġett fil-livell Ewropew u l-effett multiplikattiv (30 %)
               
            
                  —
               
               
                  Il-proporzjon ta’ l-effettività ta’ l-ispejjeż tal-proġett (20 %).
               
            Il-kopertura ta’ aktar minn tlitt Istati Membri fil-fażi 2 ta’ l-azzjoni għandha titqies bħala vantaġġ.
      4.   Livell ta’ kofinanzjament
      L-azzjoni preparatorja għandha tinqasam f’żewġ fażijiet:
      
                  —
               
               
                  fażi 1 għandha tinkludi studju ta’ fattibilità, rakkomandazzjonijiet u speċifikazzjonijiet għat-twaqqif ta’ skema ta’ ċertifikazzjoni għall-postijiet ta’ kontroll b’għotja ta’ ammont li ma jaqbiżx EUR 300 000 li jkopri mhux aktar minn 90 % ta’ l-ispejjeż eliġibbli,
               
            
                  —
               
               
                  fażi 2 għandha tinkludi l-bini jew ir-rinnovazzjoni ta’ postijiet bi prova ta’ kontroll u l-validazzjoni ta’ skema sperimentali ta’ ċertifikazzjoni għall-postijiet ta’ kontroll li għandha tiġi armonizzata b’rekwiżiti ta’ l-UE b’għotja ta’ ammont li ma jaqbiżx EUR 3 700 000 u li ma jaqbiżx is-70 % ta’ l-ispejjeż eliġibbli totali ta’ l-operat. Din l-azzjoni għandha tkopri mill-inqas tliet Stati Membri u għandha tiddependi fuq l-approvazzjoni ta’ l-istudju ta’ fattibilità tal-fażi 1.
               
            5.   L-iskeda ta’ żmien
      L-azzjoni preparatorja għandha titwettaq permezz ta’ sejħa waħda għall-proposti. Is-sejħa mistennija li titnieda f’Ġunju 2008 u għandha tibqa’ miftuħa għal tliet xhur. Id-deċiżjoni ta’ l-għotja mistennija fl-2008 jew fil-bidu ta’ l-2009.
      
         
            Approprjazzjonijiet 2008:
         
      
      17 04 03 03 - Postijiet ta’ kontroll (siti ta’ mistrieħ) fir-rigward tat-trasport ta’ l-annimali: EUR 4 000 000
      
         
            Għadd ta’ azzjonijiet speċifiċi ppjanati:
          Sejħa waħda għal proposti.
      L-azzjoni għandha tiġi amministrata mir-regoli stipulati fit-Titolu VI ta’ l-Ewwel Parti tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej u t-Titolu VI ta’ l-Ewwel Parti tar-Regolament tal-Kunsill (KE, Euratom) Nru 2342/2002 li jistipula regoli ddettaljati għall-implimentazzjoni tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej.
      II.   Proġett bi prova li jaqa’ taħt il-linja baġitarja 17 01 04 06
      
         
            Bażi legali:
          L-Artikolu 49(6) il-punt (b) tar-Regolament tal-Kunsill (KE, Euratom) Nru 1605/2002
      
         
            Approprjazzjonijiet 2008:
         
      
      17 01 04 06 – proġett bi prova: metodi mtejba għal produzzjoni li tiffavorixxi l-annimali: EUR 1 000 000
      
         
            Għadd ta’ azzjonijiet speċifiċi ppjanati:
          F’Ġunju 2008 mistennija li titnieda sejħa miftuħa għal offerti għal kuntratt għal servizzi. Il-kuntratt għandu jiġi ffirmat qabel l-aħħar tas-sena.
      L-azzjoni għandha tiġi amministrata mir-regoli stipulati fit-Titolu V ta’ l-Ewwel Parti tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej u t-Titolu V ta’ l-Ewwel Parti tar-Regolament tal-Kunsill (KE, Euratom) Nru 2342/2002 li jistipula regoli ddettaljati għall-implimentazzjoni tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej.